
Text rozhodnutia
Súd: Krajský súd Žilina Spisová značka: 9CoPr/3/2016 Identifikačné číslo súdneho spisu: 5115229329 Dátum vydania rozhodnutia: 31. 03. 2016 Meno a priezvisko sudcu, VSÚ: JUDr. Ján Burik ECLI: ECLI:SK:KSZA:2016:5115229329.1 Uznesenie Krajský súd v Žiline, ako súd odvolací, v právnej veci navrhovateľa: X. B., nar. XX.X.XXXX, bytom E. XXXX/XX, G., zastúpeného spoločnosťou GARANT PARTNER legal s.r.o., so sídlom Einsteinova 21, Bratislava, proti odporcovi: DGSA Consulting, s.r.o., so sídlom Dolné Rudiny 3, Žilina, IČO: 46 242 597, v konaní o zaplatenie 600,- Eur s príslušenstvom, o späťvzatí návrhu na začatie konania po vyhlásení rozsudku Okresného súdu Žilina, č. k. 13Cpr/7/2015-28 zo dňa 12. januára 2016, takto r o z h o d o l : P r i p ú š ť a späťvzatie návrhu na začatie konania, rozsudok Okresného súdu Žilina, č. k. 13Cpr/7/2015-28 zo dňa 12. januára 2016 zrušuje a konanie vo veci z a s t a v u j e . Žiaden z účastníkov n e m á právo na náhradu trov konania. o d ô v o d n e n i e : Okresný súd rozsudkom uložil odporcovi povinnosť zaplatiť navrhovateľovi sumu 600 Eur spolu s úrokom z omeškania vo výške 8,05 % ročne zo sumy 300 Eur od 1.8.2015 do zaplatenia a spolu s úrokom z omeškania vo výške 8,05 % ročne zo sumy 300 Eur od 1.9.2015 do zaplatenia, všetko v lehote do troch dní od právoplatnosti rozsudku. Ďalej odporcovi uložil povinnosť nahradiť navrhovateľovi trovy konania vo výške 36,- Eur titulom náhrady súdneho poplatku, v lehote do troch dní od právoplatnosti rozsudku Po vyhlásení rozsudku okresného súdu, ktorý ešte nenadobudol právoplatnosť, vzal navrhovateľ podaním zo dňa 10.2.2016 svoj návrh na začatie konania v celom rozsahu späť a žiadal konanie zastaviť. K návrhu pripojil Dohodu o urovnaní, ktorú s odporcom uzavreli. Odporca na výzvu, či súhlasí so späťvzatím návrhu, nereagoval. V zmysle § 208 O.s.p. ak je návrh na začatie konania vzatý späť, keď už rozhodol súd prvého stupňa, ale jeho rozhodnutie nie je dosiaľ právoplatné, odvolací súd rozhodne o pripustení späťvzatia. Súd späťvzatie nepripustí, ak druhý účastník s tým nesúhlasí. Ak späťvzatie pripustí, odvolací súd zruší rozhodnutie súdu prvého stupňa a konanie zastaví. Vychádzajúc z citovaného zákonného ustanovenia vzhľadom na skutočnosť, že navrhovateľ zobral návrh späť skôr, než rozhodnutie prvostupňového súdu nadobudlo právoplatnosť odvolací súd pripustil späťvzatie návrhu, rozsudok súdu prvého stupňa zrušil a konanie zastavil (u odporcu neboli zistené také dôvody, pre ktoré by so späťvzatím nemal súhlasiť, pričom bol vyzvaný na vyjadrenie sa, či so späťvzatím súhlasí). O trovách konania rozhodol súd podľa § 146 ods. 1 písm. c/ O.s.p. a žiadnemu z účastníkov náhradu trov konania nepriznal, nakoľko toto bolo zastavené. Poučenie: Proti tomuto uzneseniu odvolanie nie je prípustné.

